《题虎啸风生图》
明代·唐文凤

南山虎穴云冥冥，猛兽中居藜藿青。林深谷暗日欲暝，据地大吼风汵汵。

黄熊赤豹莫敢触，狡兔妖狐徒自伏。威棱震耀电目光，视雄耽眈欲逐逐。

昂头掉尾时欠伸，食麛攫犊秋复春。短衣匹马有李广，折弧堕矢无裴旻。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。